Мише Развигоров
Михаил (Мише) Спиров Развигоров с псевдоним Клебел е български революционер, деец на българското националноосвободителното движение в Македония и Одринско.

Биография 

Роден е през 1873 година в Щип в семейство на революционери. Братята му Александър и Емануил (Мане) също са видни дейци на Вътрешната македоно-одринска революционна организация, а племенникът му - Ипократ Развигоров (1900-1927) и синът му Страхил Развигоров (1897-1948) са сред забележителните фигури на ВМРО след Първата световна война.

Завършва V клас на Солунската българска мъжка гимназия и III клас на Кюстендилското педагогическо училище в 1896 година. В Кюстендилското училище към 1893 година участва в образуването на Младежкото македонско дружество. Изключен е заради ученически бунт и завършва средното си образование в Педагогическото училище в Казанлък. 

През 1895 година се завръща в родния си град и работи като учител. През същата година се включва в редовете на ВМОРО. В края на 1897 година, след разкритията на властта във връзка с Винишката афера, е арестуван. За да спаси другарите си, поема цялата вина върху себе си, вследствие на което е осъден на доживотен затвор в Подрум кале в Мала Азия.

През август 1902 година е амнистиран. Установява се в Кюстендил, където поема ръководството на пограничния пункт.

Участва в подготовката на Илинденско-Преображенското въстание в 1903 година. От 1904 година е щипски околийски войвода. През септември 1904 година с четата си в така нареченото Кокошинско клане наказва осем сърбомани в кумановското село Кокошине, уличени в участието в мрежа, предала четата на Славейко Арсов на турските власти.

През 1905 година Развигоров е делегат Скопския окръжен конгрес и на Рилския общ конгрес на ВМОРО, а през 1906 година е избран за член на Скопския окръжен комитет на ВМОРО. За известно време като секретар в четата му се включва и бъдещият ръководител на ВМРО Тодор Александров.

Мише Развигоров пленява Коста Георгиев, секретар в четата на Кръстьо Българията, като в кореспонденцията им намира информация за издевателстване над местното население и дейци на организацията. Влиза в задочен спор с другия ръководител на скопския окръжен комитет Петър Ангелов.

Според Ефрем Чучков през 1907 година Мише Развигоров е предаден от Марко Секулички, който по внушение от София се свързва с Ване Икономски от Щип от чорбаджийската партия, които развиват партизанщина и разцепление във ВМОРО. Край Щип четата му е обградена от турска войска и след продължително сражение, за да не попадне в ръцете на османските части, Мише Развигоров се самоубива в подпалена от врага къща на 3 април 1907 година. В сражението загиват още четникът Петър Жабата и членът на градската организация Милан Кръстев.

В статия по случай годишнината от смъртта на Мише Развигоров през 1943 година Ангел Узунов пише статия в списание Илюстрация Илинден, в която се чете:

Родословие

Бележки 

Дейци на ВМОРО
Български революционери от Македония
Български просветни дейци от Македония
Български журналисти от Македония
Борци срещу сръбската въоръжена пропаганда в Македония
Родени в Щип
Починали в Щип
Български учители
Незавършили ученици в Солунската българска мъжка гимназия
Възпитаници на Гимназия „Неофит Рилски“ (Кюстендил)